CELEX: 
Language: el
Date: 2019-03-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τα κριτήρια που πρέπει να πληρούν οι επαγγελματίες ώστε να συμμορφώνονται με τους όρους που παρατίθενται στο άρθρο 89 παράγραφος 1 στοιχείο α) του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου και σχετικά με τις διαδικασίες με τις οποίες εξασφαλίζεται ότι πληρούνται τα εν λόγω κριτήρια

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 79 παράγραφος 1 εδάφιο α) του κανονισμού (ΕΕ) 2016/2031, για να διακινούνται ορισμένα φυτά, φυτικά προϊόντα και άλλα αντικείμενα στο έδαφος της Ένωσης απαιτείται φυτοϋγειονομικό διαβατήριο. Το φυτοϋγειονομικό διαβατήριο βεβαιώνει ότι το φυτό, φυτικό προϊόν ή άλλο αντικείμενο πληροί όλες τις απαιτήσεις που ορίζονται στα άρθρα 85 και 86 του εν λόγω κανονισμού και ότι, συνεπώς, είναι απαλλαγμένο από ενωσιακούς επιβλαβείς οργανισμούς καραντίνας και συμμορφώνεται προς τους ενωσιακούς ρυθμιζόμενους επιβλαβείς οργανισμούς μη καραντίνας, κατά περίπτωση. Ως εκ τούτου, διασφαλίζει ότι τα φυτά δεν παρουσιάζουν φυτοϋγειονομικό κίνδυνο για την Ένωση. Κατά συνέπεια, λόγω του τεχνικού και επιστημονικού χαρακτήρα του θέματος, η έκδοση φυτοϋγειονομικών διαβατηρίων επιτρέπεται μόνο από εξουσιοδοτημένους επαγγελματίες υπό την εποπτεία των αρμόδιων αρχών. 
            
            
               Το άρθρο 89 παράγραφος 1 εδάφιο α) του κανονισμού (ΕΕ) 2016/2031 ορίζει διατάξεις σχετικά με την εξουσιοδότηση των επαγγελματιών να εκδίδουν φυτοϋγειονομικά διαβατήρια, και προβλέπει τις προϋποθέσεις που πρέπει να πληρούνται από τους εν λόγω επαγγελματίες. Οι εν λόγω επαγγελματίες διαθέτουν τις αναγκαίες γνώσεις για τη διενέργεια των εξετάσεων που αναφέρονται στο άρθρο 87 του εν λόγω κανονισμού, όσον αφορά ενωσιακούς επιβλαβείς οργανισμούς καραντίνας, τα μέτρα που θεσπίζονται σύμφωνα με το άρθρο 30 παράγραφος 1, τους επιβλαβείς οργανισμούς καραντίνας στις προστατευόμενες ζώνες και τους ενωσιακούς ρυθμιζόμενους επιβλαβείς οργανισμούς μη καραντίνας, καθώς και όσον αφορά τις ενδείξεις, τα συμπτώματα και τα μέσα για την πρόληψη της παρουσίας και διασποράς των εν λόγω επιβλαβών οργανισμών.
            
            
               Συνεπώς, προκειμένου να διασφαλιστεί ότι οι επαγγελματίες συμμορφώνονται με τις εν λόγω προϋποθέσεις, το άρθρο 89 παράγραφος 2 εξουσιοδοτεί την Επιτροπή να συμπληρώνει τον κανονισμό (ΕΕ) 2016/2031 μέσω του ορισμού των κριτηρίων τα οποία πρέπει να πληρούν οι επαγγελματίες ώστε να συμμορφώνονται με τους όρους του άρθρου 89 παράγραφος 1 στοιχείο α) και τις διαδικασίες με τις οποίες εξασφαλίζεται ότι πληρούνται τα εν λόγω κριτήρια.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε τη γνώμη της ομάδας εμπειρογνωμόνων για την υγεία των φυτών στις 24 Ιανουαρίου 2018, στις 5 Σεπτεμβρίου 2018 και στις 22 Ιανουαρίου 2019.
            
            
               Το παρόν σχέδιο κατ’ εξουσιοδότηση πράξης υποβλήθηκε σε διαβούλευση με το ευρύ κοινό από τις 28 Νοεμβρίου 2018 έως τις 26 Δεκεμβρίου 2018 μέσω της διαδικτυακής πύλης για τη βελτίωση της νομοθεσίας. Ελήφθησαν συνολικά 4 απαντήσεις, οι οποίες είναι διαθέσιμες στο κοινό.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη προβλέπει τα κριτήρια που πρέπει να πληρούν οι επαγγελματίες προκειμένου να τους δοθεί εξουσιοδότηση να εκδίδουν φυτοϋγειονομικά διαβατήρια και τις διαδικασίες με τις οποίες εξασφαλίζεται ότι πληρούνται τα εν λόγω κριτήρια, σύμφωνα με το άρθρο 89 παράγραφος 2 του κανονισμού (ΕΕ) 2016/2031.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.3.2019
            
            
               σχετικά με τα κριτήρια που πρέπει να πληρούν οι επαγγελματίες ώστε να συμμορφώνονται με τους όρους που παρατίθενται στο άρθρο 89 παράγραφος 1 στοιχείο α) του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου και σχετικά με τις διαδικασίες με τις οποίες εξασφαλίζεται ότι πληρούνται τα εν λόγω κριτήρια 
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ
                  1
               , και ιδίως το άρθρο 89 παράγραφος 2,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/2031 προβλέπει ότι θα πρέπει να εκδίδεται φυτοϋγειονομικό διαβατήριο για τη διακίνηση ορισμένων φυτών, φυτικών προϊόντων και άλλων αντικειμένων στο έδαφος της Ένωσης και προς ή μέσα σε προστατευόμενη ζώνη.
            
            
               (2)Προκειμένου να εξασφαλιστεί ότι οι πληροφορίες που περιέχονται στο φυτοϋγειονομικό διαβατήριο, καθώς και οι απαιτούμενες εξετάσεις για την έκδοση των φυτοϋγειονομικών διαβατηρίων, βασίζονται σε έγκυρη επιστημονική και τεχνική εμπειρογνωσία, τα εν λόγω διαβατήρια μπορούν να εκδοθούν μόνο από εξουσιοδοτημένους επαγγελματίες, υπό την εποπτεία των αρμόδιων αρχών.
            
         
         
            
               (3)Θα πρέπει να θεσπιστούν ορισμένα κριτήρια για να διασφαλιστεί ότι οι επαγγελματίες διαθέτουν την αναγκαία γνώση των κανόνων σχετικά με τους επιβλαβείς οργανισμούς που μπορούν να επηρεάσουν ορισμένα φυτά, φυτικά προϊόντα και άλλα αντικείμενα και των μέτρων για την πρόληψη της παρουσίας και διασποράς των εν λόγω επιβλαβών οργανισμών. 
            
            
               (4)Είναι αναγκαίο να προβλεφθεί διαδικασία για να διασφαλιστεί ότι πληρούνται όλα τα κριτήρια που αναφέρονται στο άρθρο 89 παράγραφος 2 του κανονισμού (ΕΕ) 2016/2031, με σκοπό να εξασφαλιστεί ότι όλοι οι εξουσιοδοτημένοι επαγγελματίες γνωρίζουν τις πληροφορίες που απαιτούνται για την έκδοση φυτοϋγειονομικών διαβατηρίων. Συνεπώς, οι αρμόδιες αρχές θα πρέπει να καταστήσουν διαθέσιμες τεχνικές κατευθύνσεις που να περιέχουν πληροφορίες σχετικά με τη βιολογία των επιβλαβών οργανισμών και των αντίστοιχων διαβιβαστών και σχετικά με τις συναφείς πτυχές της βιολογίας φυτών, φυτικών προϊόντων και άλλων αντικειμένων ως ξενιστών τους, καθώς και σχετικά με τη διενέργεια των εξετάσεων, την πρόληψη της παρουσίας και της διασποράς των αντίστοιχων επιβλαβών οργανισμών και την κατάρτιση σχεδίου. 
            
            
               (5)Προκειμένου να δοθεί ο απαιτούμενος χρόνος τόσο στις αρμόδιες αρχές όσο και στους επαγγελματίες, ώστε να προετοιμαστούν για την εφαρμογή των ανωτέρω διατάξεων, ο παρών κανονισμός θα πρέπει να εφαρμοστεί από τις 14 Δεκεμβρίου 2020.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο1
               Κριτήρια που πρέπει να πληρούν οι επαγγελματίες που έχουν την εξουσιοδότηση να εκδίδουν φυτοϋγειονομικά διαβατήρια 
            
            
               Οι επαγγελματίες πληρούν τα ακόλουθα κριτήρια προκειμένου να είναι επιλέξιμοι για εξουσιοδότηση σε σχέση με την έκδοση φυτοϋγειονομικών διαβατηρίων:
            
            
               α)έχουν καταδείξει στην αρμόδια αρχή ότι διαθέτουν τις απαραίτητες γνώσεις των εφαρμοστέων κανόνων σχετικά με τις εξετάσεις που διενεργούνται σύμφωνα με το άρθρο 87 του κανονισμού (ΕΕ) 2016/2031 όσον αφορά τους ενωσιακούς επιβλαβείς οργανισμούς καραντίνας, τους επιβλαβείς οργανισμούς που υπόκεινται σε μέτρα ληφθέντα σύμφωνα με το άρθρο 30 παράγραφος 1 του κανονισμού (ΕΕ) 2016/2031, τους επιβλαβείς οργανισμούς καραντίνας στις προστατευόμενες ζώνες και τους ενωσιακούς ρυθμιζόμενους επιβλαβείς οργανισμούς μη καραντίνας που θα μπορούσαν να προσβάλουν τα οικεία φυτά, φυτικά προϊόντα και άλλα αντικείμενα·
            
            
               β)έχουν καταδείξει στην αρμόδια αρχή ότι διαθέτουν τις απαραίτητες γνώσεις σχετικά με τις βέλτιστες πρακτικές, τα μέτρα και τις άλλες ενέργειες που απαιτούνται για την πρόληψη της παρουσίας και της διασποράς των επιβλαβών οργανισμών που αναφέρονται στο στοιχείο α)·
            
            
               γ)διαθέτουν αποτελεσματικό σχέδιο το οποίο πρέπει να ακολουθείται σε περίπτωση ύποπτης παρουσίας ή ευρημάτων των επιβλαβών οργανισμών που αναφέρονται στο στοιχείο α) που προσβάλλουν ή είναι πιθανόν να προσβάλουν τα φυτά, φυτικά προϊόντα ή άλλα αντικείμενα·
            
            
               δ)έχουν καταδείξει στην αρμόδια αρχή ότι διαθέτουν τις απαραίτητες γνώσεις και ικανότητες για τη διενέργεια των απαιτούμενων εξετάσεων του φυτού, του φυτικού προϊόντος ή άλλου αντικειμένου για τους οικείους επιβλαβείς οργανισμούς και για τη λήψη των μέτρων που αναφέρονται στο στοιχείο β)· 
            
            
               ε)έχουν καταδείξει στην αρμόδια αρχή ότι διαθέτουν ή έχουν πρόσβαση στον αναγκαίο εξοπλισμό και εγκαταστάσεις για τη διενέργεια των απαιτούμενων εξετάσεων του φυτού, του φυτικού προϊόντος ή άλλου αντικειμένου και την ικανότητα να λάβουν τα μέτρα που αναφέρονται στο στοιχείο β)·
            
            
               στ)έχουν διορίσει έναν αρμόδιο επαφών για την επικοινωνία με την αρμόδια αρχή σε σχέση με τις διατάξεις του παρόντος κανονισμού και έχουν κοινοποιήσει στην αρμόδια αρχή τα στοιχεία επικοινωνίας του προσώπου αυτού. 
            
            
               Άρθρο 2
               Διαδικασίες που εξασφαλίζουν την εκπλήρωση των κριτηρίων για επαγγελματίες
            
            
               1.Η αρμόδια αρχή εξασφαλίζει ότι οι επαγγελματίες έχουν πρόσβαση σε τεχνικές κατευθύνσεις όσον αφορά τα κριτήρια που πρέπει να πληρούνται στις εξετάσεις για την έκδοση των φυτοϋγειονομικών διαβατηρίων. 
            
            
               Στις εν λόγω τεχνικές κατευθύνσεις παρέχεται πρόσβαση μέσω του επίσημου δικτυακού τόπου της εκάστοτε αρμόδιας αρχής, οι δε κατευθύνσεις περιέχουν όλα τα ακόλουθα στοιχεία:
            
            
               α)πληροφορίες σχετικά με τη βιολογία των επιβλαβών οργανισμών και των αντίστοιχων διαβιβαστών, καθώς και σχετικά με τις συναφείς πτυχές της βιολογίας των οικείων ξενιστών·
            
            
               β)πληροφορίες σχετικά με τις ενδείξεις της παρουσίας των εν λόγω επιβλαβών οργανισμών και τα συμπτώματα μόλυνσης των φυτών, φυτικών προϊόντων ή άλλων αντικειμένων από τους αντίστοιχους επιβλαβείς οργανισμούς, τις λεπτομέρειες για τη διενέργεια μακροσκοπικών ελέγχων, καθώς και δειγματοληψίας και δοκιμών·
            
            
               γ)πληροφορίες σχετικά με τις βέλτιστες πρακτικές, τα μέτρα και τις άλλες ενέργειες που απαιτούνται για την πρόληψη της παρουσίας και της διασποράς των επιβλαβών οργανισμών που αναφέρονται στο άρθρο 1 στοιχείο α)·
            
            
               δ)πληροφορίες σχετικά με τη συγκρότηση και το περιεχόμενο του σχεδίου που αναφέρεται στο άρθρο 1 στοιχείο γ).
            
            
               2.Οι αρμόδιες αρχές λαμβάνουν όλα τα ενδεδειγμένα μέτρα για να επαληθεύουν ότι οι επαγγελματίες πληρούν όλα τα κριτήρια που ορίζονται στην παράγραφο 1. 
            
         
         
            
               Άρθρο 3
               Έναρξη ισχύος και ημερομηνία εφαρμογής
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός εφαρμόζεται από τις 14 Δεκεμβρίου 2020.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 317 της 23.11.2016, σ. 4.